Teisel võistluspäeva staierite sissejuhatusena aset leidnud naiste 3000m jooksus sai Jekaterina Patjuk kanda favoriidikoormat või -kergendust veelgi kergemini kui eile, kasvõi kuna stardiprotokolli täitsid peamiselt juunioride klassi neiud. Stardijärgsel kahel ringil hoidis Patjuk end sobivas tempos alustanud Dolmatova külje alla, kuid leidis siis paraja momendi oma rütmi jätkamiseks juba hoopis tugevamas tempos. Enesekindlas üksinduses joostud ringid sulasid naelikute all kiiresti ja hoolimata  konkurentide puudumisest lõpetas Jekaterina viimase tugevalt joostud ringi uut isiklikku siserekordit tähistava lõpuajaga 9:44,79.